KOMISIJOS REGLAMENTAS (EB) Nr. 1769/2004
2004 m. spalio 14 d.
iš dalies keičiantis Komisijos reglamentą (EB) Nr. 2390/1999, nustatantį apskaitos informacijos, kuri turi būti pateikta Komisijai EŽŪOGF garantijų skyriaus sąskaitoms apmokėti, prižiūrėti bei prognozuoti, formą ir turinį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 4 straipsnio 8 dalį,
kadangi:
(1)
1995 m. liepos 7 d. Komisijos reglamento (EB) Nr. 1663/95, nustatančio išsamias taisykles dėl Tarybos reglamento (EEB) Nr. 729/70 apibrėžtos EŽŪOGF garantijų skyriaus (2) sąskaitų apmokėjimo tvarkos taikymo, 2 straipsnio 3 dalyje numatyta, kad to reglamento 4 straipsnio 1 dalies c punkte nurodytos apskaitos informacijos turinys ir forma turi būti nustatyti Reglamento (EB) Nr. 1258/1999 13 straipsnyje numatyta tvarka.
(2)
2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3), taikomas Bendrijos institucijoms ir įstaigoms, ir 1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (4), perkelta į nacionalinę teisę ir taikoma valstybėms narėms, saugo fizinių asmenų teisę į privataus gyvenimo neliečiamumą tvarkant asmeninius duomenis.
(3)
Visi asmens duomenys, nurodyti pagal Komisijos reglamentą (EB) Nr. 2390/1999 (5) surinktoje informacijoje, tvarkomi remiantis Reglamento (EB) Nr. 45/2001 reikalavimais, kuriuose numatyta, visų pirma, kad duomenų subjektai turi būti supažindinti su savo teisėmis, įskaitant teisę jų prašymu gauti informaciją apie savo asmens duomenis, teisę ištaisyti neteisingus ar neišsamius asmens duomenis ir teisę bet kada kreiptis į duomenų apsaugos priežiūros pareigūną. Pagal Sutarties 248 straipsnio 3 dalį Europos Audito Rūmai turi teisę pasinaudoti Reglamento (EB) Nr. 1663/95 4 straipsnio 1 dalies c punkte minima apskaitos informacija ir gali tvarkyti asmens duomenis pagal Reglamento (EB) Nr. 45/2001 5 straipsnio b dalį ir 7 straipsnį.
(4)
Tikrindama, kaip apmokamos EŽŪOGF Garantijų skyriaus sąskaitos, Europos kovos su sukčiavimu tarnyba (OLAF) taip pat turi teisę pasinaudoti Reglamento (EB) Nr. 1663/95 4 straipsnio 1 dalies c punkte minima apskaitos informacija ir gali tvarkyti asmens duomenis pagal Reglamento (EB) Nr. 45/2001 5 straipsnio a dalį ir 7 straipsnio 1 dalį.
(5)
Komisijai teiktinos apskaitos informacijos EŽŪOGF Garantijų skyriaus sąskaitoms apmokėti, prižiūrėti ir prognozuoti forma ir turinys šiuo metu yra nustatytas Reglamente (EB) Nr. 2390/1999. Tą reglamentą reikėtų pritaikyti.
(6)
Dėl biudžeto nomenklatūroje padarytų pakeitimų ir tam, kad informacijos perdavimas tarp valstybių narių ir Komisijos būtų kuo optimalesnis ir būtų keičiamasi kuo naujesniais duomenimis, būtina nuo 2004 m. spalio 16 d. pritaikyti Reglamento (EB) Nr. 2390/1999 priedus.
(7)
Atitinkamai reikia iš dalies pakeisti Reglamentą (EB) Nr. 2390/1999.
(8)
Šiame reglamente numatytos priemonės atitinka Fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2390/1999 iš dalies keičiamas taip:
1)
2 straipsnis pakeičiamas tokiu tekstu:
„2 straipsnis
1. Komisija Reglamento (EB) Nr. 1663/95 4 straipsnio 1 dalies c punkte nurodytą apskaitos informaciją gali naudoti tik šiais tikslais:
a)
vykdydama savo funkcijas, susijusias su EŽŪOGF Garantijų skyriaus sąskaitų apmokėjimu pagal Reglamentą (EB) Nr. 1258/1999;
b)
stebėdama pokyčius ir teikdama prognozes žemės ūkio sektoriuje.
Šiose srityse tokia informacija gali pasinaudoti Europos Audito Rūmai ir Europos kovos su sukčiavimu tarnyba (OLAF).
2. Visi surinktoje informacijoje nurodyti asmens duomenys tvarkomi tik 1 dalyje nurodytais tikslais. Ypač, jeigu Komisija naudoja apskaitos informaciją 1 dalies b punkte nurodytu tikslu, Komisija turi tokius duomenis parengti taip, kad nebūtų galima nustatyti asmens tapatybės ir kad jie būtų tvarkomi tik apibendrinta forma.
3. Jeigu duomenų subjektui kiltų klausimų apie jo asmens duomenų tvarkymą, jis turi juos siųsti Žemės ūkio generaliniam direktoratui Europos Komisijoje: AGRI-J1@cec.eu.int
4. Komisija užtikrina, kad Reglamento (EB) Nr. 1663/95 4 straipsnio 1 dalies c punkte nurodyta apskaitos informacija būtų laikoma paslaptyje ir saugiai.“
2)
Reglamento (EB) Nr. 2390/1999 I, II ir III priedai pakeičiami šio reglamento priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. spalio 16 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 14 d.